**REPUBLIKA HRVATSKA**

**OSJEČKO-BARANJSKA ŽUPANIJA**

**OPĆINA DONJA MOTIČINA**

**OPĆINSKI NAČELNIK**

KLASA: 402-04/23-01/4

URBROJ: 2158-14-02/1-23-1

Donja Motičina, 30. siječnja 2023. godine

Na temelju članka 4. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ Republike Hrvatske, broj: 26/15), članka 7. Pravilnika o financiranju udruga iz Općine Donja Motičina („Službeni glasnik“ Općine Donja Motičina, broj: 3/16) i članka 45. Statuta Općine Donja Motičina („Službeni glasnik“ Općine Donja Motičina, broj: 2/21), načelnik Općine Donja Motičina donosi

**O D L U K U**

**o načinu raspodjele sredstava iz proračuna Općine Donja Motičina putem Javnog poziva u 2023. godini**

**Članak 1.**

Ovom Odlukom utvrđuje se način raspodjele sredstava namijenjenih financiranju programa i projekata koje provode udruge u 2023. godini iz raspoloživih sredstava Općine Donja Motičina, u ukupnom iznosu od **21.899,26 eura.**

Sredstva predviđena Proračunom za 2023. godinu u kategorijama:

- javne potpore u kulturi (Program javnih potreba u kulturi i religiji, Aktivnost: A100045 Rad amaterskih udruga u kulturi i kulturne manifestacije i Aktivnost: A100065 Pomoć vjerskim zajednicama )

- javne potpore u sportu (Program javnih potreba u sportu, Aktivnost: A100048 Sufinanciranje udruga športskog značaja).

**Članak 2.**

Sredstva navedena u članku 1. raspodijelit će se na temelju Javnog poziva koji će biti otvoren dok se ne utroše sva raspoloživa sredstva.

**Članak 3.**

Dokumentacija za provedbu Poziva iz članka 2. ove odluke obuhvaća:

1. tekst Poziva,
2. upute za prijavitelje,
3. obrazac opisa programa ili projekta,
4. obrazac proračuna programa ili projekta,
5. popis priloga koji se prilažu prijavi,
6. obrazac za ocjenu kvalitete/vrijednosti programa ili projekta, obavljanje javne ovlasti i pružanje socijalnih usluga,
7. obrazac izjave o nepostojanju dvostrukog financiranja,
8. obrazac ugovora o financiranju programa ili projekta,
9. obrazac opisnog izvještaja provedbe programa ili projekta,
10. obrazac financijskog izvještaja provedbe programa ili projekta.

**Članak 4.**

Tekst Javnog poziva će se objaviti na internetskoj stranici Općine Donja Motičina ([www.donja-moticina.hr](http://www.donja-moticina.hr)) i na oglasnim pločama Općine Donja Motičina.

Na Internet stranici Općine, uz tekst Javnog poziva, objavit će se i cjelokupna natječajna dokumentacija, a bit će dostupna za preuzimanje i u Jedinstvenom upravnom odjelu Općine Donja Motičina.

**Članak 5.**

Općina Donja Motičina će putem Jedinstvenog upravnog odjela osigurati organizacijske kapacitete i ljudske resurse za primjenu osnovnih standarda financiranja, ugovaranja i praćenja provedbe i vrednovanja rezultata programa i projekata iz svog djelokruga.

**Članak 6.**

Za provođenje postupaka javnih poziva Općinski načelnik imenuje Povjerenstvo za dodjelu jednokratnih financijskih potpora (u daljnjem tekstu: Povjerenstvo).

Zadaće povjerenstva su zaprimanje i razmatranje prijava za jednokratnu financijsku potporu, utvrđivanje koje prijave ispunjavaju uvjete, procjena i davanje mišljenja o dodjeli potpore i predlaganje visine financijske potpore Jedinstvenom upravnom odjelu, suradnja s Jedinstvenim upravnim odjelom u vezi sa sredstvima planiranim u općinskom proračunu, a namijenjenih za jednokratne financijske potpore, izrada izvješća o podnesenim prijavama i odobrenim jednokratnim financijskim potporama, kao i druge aktivnosti u vezi s jednokratnom dodjelom financijske potpore.

**Članak 7.**

Konačnu odluku o odobravanju financijskih sredstava donosi Općinski načelnik.

Sa svim udrugama kojima su odobrena financijska sredstva Općina Donja Motičina će potpisati ugovor.

Ugovorom će se definirati prava i obveze korisnika sredstava, iznos sredstava i namjena, sredstva te rokovi provedbe i izvještavanja.

**Članak 8.**

Ova Odluka stupa na snagu danom donošenja i objavit će se u „Službenom glasniku Općine Donja Motičina“, na internetskoj stranici Općine Donja Motičina i oglasnoj ploči.

Općinski načelnik:

Željko Kovačević